Ego Petrus, Dei gratia comes Nivernensis, notum fieri volo presentibus et futuris quod Johannes Maufilaster dedit Deo et Beate-Marie et fratribus de Regniaco, in elemosinam, VI bichetos frumenti, VI bichetos siliginis, et XII bichetos avene, ad mensuram Autissiodorensem, ut solet emi et vendi, quos debebant ei fratres supradicti pro decimatione territorii grangie que dicitur Bellum-Videre, habitis de beneficio domus Regniaci XVI libris Pruviniensibus. Dedit etiam si quid juris habebat in medietate agri Furnerii, quem Furnerius moriturus fratribus predictis in elemosinam dedit. Predictus vero Johannes, veniens ante presentiam nostram, donum istud recognovit et quod garantiam fratribus predictis portabit, in manu domini Galfridi de Arsi, fide sua interposita, compromisit. Laudavit hoc Elisabet, uxor predicti Johannis, que inde unam vaccam habuit; et filie eorum Maaud et Aaled, que singulos denarios inde habuerunt. Laudavit etiam Hermengardis, soror predicti Johannis. Testes: Benedictus, capellanus de Malli-Villa; Savericus, miles; Odo de Cruce. Laudaverunt etiam hoc Mabilia, soror predicti Johannis, et Ælerinus, maritus ejus, et Petrus, filius eorum, et Margarita, filia eorum, qui inde singulos denarios habuerunt. Testes: Galfridus, presbiter de Arsi; Arbertus, filius Lucanie et Hugo Campania. Laudavit etiam hoc Aupais, soror predicti Johannis et Martinus, maritus ejus, et Sibilla, filia eorum, que inde unum denarium habuit. Testes: Johannes, presbiter de Malli-Castro; Adrianus, presbiter de Marri et Iterius, prepositus. Laudavit etiam hoc Galfridus Archenfredus et Amica, uxor ejus, de quorum casamento erat, qui inde duas vacas (sic) habuerunt. Galfredus vero Archenfredus compromisit se fratribus predictis garantiam pro casamento portaturum. Laudaverunt hoc filii et filie eorum, Willelmus, Elisabet, Agnes et Gila, qui et inde singulos denarios habuerunt. Testes: Johannes, presbiter de Malli-Castro; Stephanus de Corvot, miles; Humbaudus, filius Galfridi militis. Porro predictus Johannes Malfilaster hoc donum et has laudationes sigillo nostro petiit confirmari. Factum est hoc, anno ab Incarnatione Domini Mº Cº LXXXº IIIIº. Ut igitur istud ratum et firmum perpetuo habeatur, presenti scripto et sigilli nostri auctoritate roboravimus.